Pagal Neumo reglamento 6 straipsnį Kroatijos Respublika įsipareigojo griežtai stebėti šio reglamento taikymą ir iki 2014 m. kovo mėn. pranešti Europos Komisijai apie visus nustatytus pažeidimus ir priemones, kurių buvo atitinkamai imtasi tiems pažeidimams pašalinti. Pagal jo 7 straipsnį per dvejus metus nuo reglamento įsigaliojimo Komisija turėjo pateikti ES Tarybai ataskaitą, kurioje įvertinamas šio reglamento taikymas.

Be to, šių išimčių taikymas neturi trukdyti atlikti rizikos analizę, susijusią su Neumo koridoriumi vežamų Sąjungos prekių muitiniais tikrinimais, kaip reikalaujama Neumo reglamento 5 straipsniu.

Kroatijos muitinės administracijos pateikti duomenys patvirtino tai, kad per metus pervežama žymiai daugiau prekių, kurių vertė neviršija 10 000 EUR, nei prekių, viršijančių šią ribą. Tai turi didelį poveikį padėčiai birželio–rugpjūčio mėn., kai judėjimas koridoriumi smarkiai padidėja.

Stebėsenos grupė nustatė kelis gerosios praktikos pavyzdžius.

Sienos perėjimo punktuose yra tinkamos informacinės technologijos (IT) ir kita reikalinga įranga. Infrastruktūra buvo iš esmės patobulinta, siekiant užtikrinti, kad kontrolė būtų atliekama laiku, veiksmingai, ir tinkamai, o atliekant patikras būtų laikomasi ES nustatytos gerosios praktikos. Muitinės pareigūnų skaičius yra pakankamas ir tinkamai paskirstytas. Centrinė administracija ir Neumo koridoriuje esantys muitinės postai yra gerai koordinuoti ir tarp jų yra tiesioginis ryšys.

Kalbant apie logistikos aspektus, keliuose yra specialios juostos, skirtos transporto priemonių tikrinimui tinkamomis techninėmis priemonėmis, kuriose galima atlikti veiksmingus muitinius tikrinimus kiek įmanoma mažiau sutrikdant judėjimą. Be to, sienos perėjimo punktų veikla organizuota taip, kad policija ir muitinė galėtų glaudžiai bendradarbiauti per bendrą dviejų postų langelį. Tai leidžia tinkamai ir greitai palyginti duomenis ir koordinuoti patikrinimus ir patikras.

Kai prekės yra laikinai išvežamos iš muitų teritorijos, Kroatijos muitinė užtikrina, kad bus įgyvendinama ši procedūra:

-Išvežimo muitinės įstaigai pateikiami lydimieji prekių komerciniai arba transporto dokumentai; ši įstaiga į IT sistemą įveda duomenis apie prekes vežantį asmenį, prekių savininką (jei yra), ir apie prekių siuntėją, taip pat apibūdina prekes, nurodo jų vertę, pakuočių skaičių ir (arba) kiekį, ir bruto masę,

-Prireikus, atliekama atitinkama rizikos analizė ir muitiniai tikrinimai,

-Įsitikinęs, kad sąlygos yra įvykdytos, muitinės pareigūnas antspauduoja atitinkamus prekių lydimuosius dokumentus, įrašo informaciją muitinės plombose (jei yra), ir nurodo tikslų laiką, kada prekės yra išgabenamos iš muitinės teritorijos (valandą ir minutes). Vidutinis laikas, per kurį turi būti pervažiuojamas koridorius, yra apie 20 minučių. Jis yra pagrįstas, atsižvelgiant į tai, kad transporto priemonės pravažiuoja pro keturis pasienio kontrolės postus Neume, įskaitant Bosnijos ir Hercegovinos valdžios institucijų įsteigtus pasienio postus.

Pakartotinio įvežimo vietoje:

-Prekės ir jų lydimieji dokumentai yra pateikiami muitinės pareigūnui, kuris patikrina dokumentus ir palygina juose esančią informaciją su išvežimo posto IT sistemoje įrašyta informacija. Tikrinamos muitinės plombos (jei jų yra). Tikrinamas važiavimo Neumo koridoriumi laikas.

-Jei nustatomi kokie pažeidimai (pavyzdžiui, pažeistos muitinės plombos, viršijamas važiavimo koridoriumi laikas), tada išsamiai tikrinama transporto priemonė, prekės ir lydimieji dokumentai. Priklausomai nuo šių specialių priemonių rezultatų, pradedami atitinkami veiksmai ir imamasi tikslinių priemonių.

Per stebėjimo misiją nustatyta, kad fizinis ir dokumentų patikrinimas yra atliekami tinkamai, o atsitiktinės patikros yra pagrįstos. Išvykstant transporto priemonei, dokumentai yra tinkamai antspauduojami, o jos važiavimo per koridorių laikas yra teisingai patikrinamas jai pakartotinai įvažiavus.

Per stebėjimo misiją Komisija nustatė, kad operacijas vykdantys darbuotojai buvo gerai parengti ir labai gerai susipažinę su atitinkamais ES muitų teisės aktais ir procedūromis, o muitinių pareigūnai dalyvavo tinkamuose, nuolatiniuose ir tiksliniuose mokymuose, kuriuose buvo supažindinama su bendrai taikomomis taisyklėmis ir specialiomis vietos aplinkybėmis. Regioniniu lygiu organizuojami mokymai prekybos atstovams suteikė galimybes užduoti klausimus ir veiksmingiau prisitaikyti prie konkrečios situacijos.

Nustatyta, kad sienos perėjimo punktuose organizuotos dokumentų patikros ir fizinė kontrolė buvo sklandūs ir veiksmingi, o transporto infrastruktūra – tinkama, su specialiomis eismo juostomis, padedančiomis išvengti nereikalingo judėjimo sutrikdymo.

Yra tinkama ir su centrine administracija susieta IT įranga, o muitinės ir policijos institucijos glaudžiai bendradarbiauja.